text:
इही पाय के गांव के मन अपन संका-समाधान बर फिरंता बबा ल बलाय। वोकर राय ले बिगर पाना नइ डोलावत रिहीस। फेर जब ले बिसरू ह साहर ले पइसा कमा के आय हे सबे मनखे मन ओकरे कोति ढरक गे हाबे। ओमन अब फिरंता बबा उपर दोस लगाय के सुरू घलो कर देहे। काबर कि उही ह गांव के मनखे मन ल साहर जाय बर बरजे। बिसरू ह बरपेली भगागे रिहीस तेनो ह जब गांव लहुटके अइस तव माला-माल होके। इही बात म गांव के दू चार झन मन ह फिरंता संग इरसा करे बर धर लिन। वोकर मनके मन ह सोचे कि बबा ह जानसुन के हमन ल पोट्ठ होवन नइ देवथे। गरीबे राहय किके साहर नइ जान दिस। सबे बेरोजगार जेवान मन ह बिसरू के संगत करत हाबे कि ओकरे संग साहर जाबो अउ रूपिया पइसा कमा के गांव लहुटबो।
बिसरू पारा के मन ह अपन-अपन डेरा-डोगरी ल धरके तियारे रिहीस बिसरू संग साहर जाय बर। जइसे फिरंता बबा ह गम पइसे के गांव मन ह साहर जाय बर निकल गेहे किके तव वोमन ल किथे- झन जावा साहर बाबू हो, जोन भी गांव म रोजी बनी मिलत हे उही म खुश राहव। वोतके म अपन गुजारा चलत हे त जादा के लालच काबर करत हव। दूर देश म बनी कमा के कोनो ह जहीजाद नइ जोरे सके हे। जउन कुछ सिरजथे अपने खेती डोली म सिरजथे। अब तो सबो आंखी म बिसरू कस धन जोरे के सपना सिरजत रिहिस कोनो ह फिरंता बबा के बात नइ मानिस। बिसरू ह सबो झन से कागज म अंगूठा लगवाइस कि वोमन अपन-अपन मरजी ले बनी करे बर साहर जावथे कोनो वोमन ल जोर जबरई करके नइ लेगत हे। खुशी-खुशी अंगूठा चपकिस अउ चल दिस साहर म बनी करे बर।
परदेस के भट्ठा म लेग के बिसरू ह काम लगा दिस। भट्ठा के मालिक ह सबो कोनो ल पैसठ रूपिया रोजी म काम में राख लिस। काम के काम अउ रहे बर घर पाके मगन होगे। बिसरू के केहे म काम मिलिस किके लोगन मन ओकर बड़ बड़ाई करिन।
सबो कोनो बने मन लगाके पंदरा दिन काम करे रिहीस के मालिक ह संझा कुन बनी के चुकारा करे बर आगे। सबो बनिहार ओरी-ओरी ओरियइस नाव पुकार-पुकार के मालिक ह पचास-पचास रूपिया के हिसाब ले सात सौ पचास रूपिया देवत गिस। ओतके रूपिया ल देख के एक झिन बनिहार ह मलिक सो पुछथे कि मालिक तुमन तो पैसठ रूपिया रोजी कहे रेहेव फेर येतो पचासे के हिसाब आवथे। मालिक गुसिया के किथे येला तोर मुशी ल पुछ वोही ह बताही। कोन मुशी ल किथो साहेब। अरे उही बिसरू ल जेन ह तुमन ल लाने हे। पैसठ रूपिया तुहर रोजी हे जेमा के पचास रूपिया तुमन ल मिलही अउ पनद्रा रूपिया ह मुशी ल मिलही। मोर बात म परतित नइये त पुछ लव। गांव के बनिहार मन बिसरू ले पुछिस कइसे तै हमर पाछू दलाली खाय बर लाने हस का। बिसरू किथे येमा दलाली के का बात हे, गांव म तुमन तो अतको नइ पात रेहेवं। जतके मिलत हे ततके म खुश राहव। तुमन ल काम देवाय हवं घर देवाय हवं त मै वोतको नइ कमाहू। अब गांव के मन ल समझ अइस कि बिसरू ह काबर साहर लाने।
वो भट्ठा म बिसरू असन कइयो झन रिहीस जेमन अपन-अपन कोति के लाने बनिहार के बनि म बांटा लेवे। भट्ठा के काम म लगे बनिहार मन पछिना पटक के कमावे अउ पगार के दिन म बाटा वाला मन आ जए। अब तो उंकर बनी म मुशी के, घर किराया, बिजली के, पानी के, निस्तारी के, सबो के अलग-अलग पइसा कटे के सुरू होगे। गांव के मन तो अइसन सपना म नइ सोचे रिहीन होही। साहर म कमा-कमा के गांव के ढाबा भरबो सोचे रिहीन, इहां तो बनी ह पेट कटारी होवथे। लइका सियान राए-राए कमावथे तेहू म साग नून तेल के पुरती नइ होवथे। उपर ले साहर म बिसहत के दार चाउंर, जरत ले महंगाई। गांव म अतेक जांगर टोर कमई नइ करत रिहीस तभो ले खाय बर सपुरन रिहीस।
अब लोभिया मन ल सुरता आवथे फिरंता बबा के गोठ ह। सबे कोनो ह अब गांव जाए के सुध लमाइस। मालिक ले किथे अब हमन अपन-अपन गांव लहुटबो मालिक हमन ला अब छुट्टी दव। मालिक किथे इंहा ले कोनो ल छुट्टी नइ मिलय। तुहर भरोसा मेहा बड़का आडर ले डरे हवं, वो आडर ह जब तक पुरा नइ होही कोनो घर नइ जा सकव। कोनो बरपेली जाए के कोसिस घलो झन करहू काबर कि तुमन ह इहां लिखा पढ़ी करा के काम म आय हव। गांव के मन पुछथे कइसन लिखा पढ़ी मालिक। अरे जेन दिन तुमन आय हव वो दिन तुहर मन ले स्टाम म दसखत करवाय रेहेवं। वोमा लिखाय रिहीय कि तूमन मोर काम ल पुरा करे बिगर नइ जा सकव। जाहू त मोर नकसानी के भरपाई तुमन करहू।
अब अइस आफत, काम करत हे त पेट कटावथे अउ काम छोड़त हे तव गर कटावथे। कसई खुटा म अरझे जांगर पेरावत हे। कानहून के जानकार मन बनिहार मन संग खेल कर करिस। दस रूपिया के स्टाम म मजदूर के जिनगी बिसा लिस। ये एक कानहून के तोड़ बर दूसर कानहून चाही। भट्ठा, कारखाना के कमइया मन कहां के कानूहन जानही। फिरंता बबा के बरजई ल नइ मानिस तेकर भुगतना ल भुतत हे।
फिरंता बबा ह गांव म बइठे-बइठे इकर मन के भुगतना ल भांप डरिस अउ सरकार करा गांव के बनिहार मन लपता हे किके दरखास दिस। थाना-कछेरी, संतरी-मंतरी से मेल मुलाकात करके गांव के बनिहार मन ल छोड़ा के लानिस। गांव के मन दूसर जनम धरके गांव म लहुटिस, उच्छाह मंगल के गीत गावत सियान मन के पावं पलउटी परिस अउ गांवे म रोजी मजूरी बनी-भुति करे के किरिया खाके अपन खेती किसानी के बुता म रमगे।


c: text/html

text:
भगवान् परशुराम जी की जय
जम्मो झन ला भगवान् परशुराम जयंती के गाड़ा गाड़ा बधाई
अक्ती तिहार। इही हा ओ दिन आय जेमा महूरत फ़हूरत नई देखे जाय। पुतरी पुतरा के बिहाव तो ठीक हे, ए दारी तो अब्ब्ड अकन बिहाव हे जी। एखर अलावा एखर महिमा अउ हे। इहिच दिन मा भगवान परशुराम के जनम दिन मनाये जाथे। वैसे भी हमर देश सर्व धर्म समभाव के विचार करत आनी बानी के परब मनाथे। सोचे जाय त रोजेच तिहार हे। ग्रन्थ, वेद, पुरान हा हमर सन्सक्रिति हा तिहार बार ले भरे हे। थोकिन दिन मा आ जाही रथ जात्रा, हरेली, राखी, दशहरा देवारी…………। अकति के दिन के तिहार के नाव ले बचपन के सुरता आ जाथे। हमर ममा मामी इंहां रात के पुतरी पुतरा के बिहाव करैं। पहिली बिहनिया ले घर माँ बडे मटका जेला करसी घलो कथें ओमा अउ ओखर संगे संग छोटे छोटे चुकिया मा चुकिया मा आमा अउ कांदा (शकरकंद) डार के पूजा होवे. अक्ती के दिन ले मटका के पानी पियाई शुरू होवे. अब सूरज भगवान् हा धरती माँ अंगरा फेंकत हे त अक्ती के अगोरा नई करन शुरू हो जाथे करसी के पानी पियाई चईते महीना ले. अरे हाँ जलवायु ला देख के खाए पिए के घलो कैसे बेवस्था बने रहिसे पहिली. अक्ती के दिन ले ही चना अउ गंहू ला भूंज के पिसाये पिसान ला जेला सतुआ कथें खाय के दिन शुरू होवे. ये सतुआ हा पेट बर हे बड़ा फायदेमंद. एखरे ऊपर ले एक ठन कहानी याद आगे. बानी अउ भाखा के का परभाव परथे. दू झन राहगीर रेंगत रेंगत अपन कोनो गाँव जात रहैं. एक झन मेर सतुआ रहै अउ एक झन मेर धान. धान वाले हा सोचिस मोला भूख लगही त कैसे करिहौं. धान ला कुटाना पकाना बड़ पिचकाट. बड़ चतुरा. ओला सूझिस काबर न सतुआ वाले मेरन ले सतुआ ले जाय. कैसे भाखा के परयोग करिस ध्यान देहु ; कहत हे सेतुवा वाले ल "सतुआ खाए बर बड़ मेहनत हे; सतुआ मन मेतुआ जब घोरब जब घारब तब खाब तब जाब. धान बिचारी भली कुटी खाई चली. अड़हा हा अपन सतुआ ला दे दिस धान वाले ला. बज गे ओखर बारा. धान वाले के होगे वारा न्यारा. तौ भैया इही गोठ संग अक्ती के गाड़ा गाड़ा बधाई. जम्मो नवा जोड़ी बनईया मन ला उंखर सुग्घर जिनगी के बधाई. भगवान् परशुराम ला परनाम करत ..............

robotstxt: allowed

filter: keep


text:
प्रधानमंत्री ह करिन आयुष्मान भारत योजना के पहिली चरण के शुभारंभ
बस्तर नेट परियोजना के पहिली चरण के घलोक करिन लोकार्पण
रायपुर, 14 अपरेल 2018। प्रधानमंत्री श्री नरेन्द्र मोदी ह कहिन कि जुन्ना रद्दा म रेंगके नवा मंजिल तक नइ पहुंचे जा सकय। नवा लक्ष्य पाय बर नवा तरीका ले अऊ दुगुना मेहनत ले काम करना होही। उमन कहिन – जनता, जनप्रतिनिधि अऊ सरकारी अधिकारी-कर्मचारी सब मिलके संकल्प लेव त देश के आदिवासी बहुल बीजापुर जइसे 100 ले जादा आकांक्षी जिला महत्वाकांक्षी जिला मन के रूप म बदले के नवा मॉडल बनके उभरही। अभिलाषी बीजापुर के विकास ले अभिलाषी छत्तीसगढ़ के घलोक तेजी ले विकास होही। बीजापुर जिला म पिछड़ा अऊ कमजोर जिला के लेबल अब नइ रहिही। उमन कहिन – केन्द्र सरकार ह देश के सौ ले जादा अइसनहे जिला मन के चयन विकास के आकांक्षी जिला मन के रूप म करे गए हे, जऊन आजादी के अतीक बछर बाद घलोक पिछड़ा रहि गे रहिस। ए जिला मन के मनखे मन ल घलोक विकास म साझीदार बने के अधिकार हे।
श्री मोदी ह आज संविधान बनइया बाबा साहब डॉ. भीमराव अम्बेडकर के जन्म जयंती के अवसर म छत्तीसगढ़ के बस्तर राजस्व संभाग के अंतर्गत ग्राम जांगला (जिला-बीजापुर) म आयुष्मान भारत योजना के पहिली चरण म पूरा देश बर हेल्थ एंड वेलनेस सेंटर के राष्ट्रीय कार्यक्रम के शुभारंभ करत एक विशाल जनसभा म ए आशय के विचार व्यक्त करिन। श्री मोदी ह कहिन -आयुष्मान भारत योजना के पहिली चरण म देश के करीबन डेढ़ लाख बड़े गांव मन म प्राथमिक स्वास्थ्य केन्द्र मन अऊ उप स्वास्थ्य केन्द्र मन ल हेल्थ एंड वेलनेस सेंटर के रूप म विकसित करे जाही। हमर लक्ष्य बीमारी मन के इलाज ले पहिली बीमारी ल रोके के होही। ए केन्द्र मन म एखर बर जरूरी सेवाएं देहे जाही। स्वास्थ्य जांच घलोक ए केन्द्र मन म मुफ्त म करे के भरसक प्रयास करे जाही। प्रधानमंत्री ह हेल्थ एंड वेलनेस सेंटर म मधुमेह, रक्तचाप अऊ कैंसर जइसे बीमारी मन के परीक्षण के सुविधा दे जाही। ए योजना के तहत हमर अवइया लक्ष्य 50 करोड़ मनखे मन ल गंभीर बीमारी मन के इलाज बर सालाना पांच लाख रूपिया तक स्वास्थ्य बीमा सुरक्षा देहे के होही। श्री मोदी ह कहिन-आयुष्मान भारत योजना गरीब, पीड़ित, वंचित, महिला मन अऊ आदिवासी मन ल ताकत देही। उमन अम्बेडकर जयंती म आज ले शुरू होत राष्ट्रव्यापी ग्राम स्वराज अभियान के घलोक उल्लेख करिन।
फैमिली डॉक्टर के रूप म काम करही हेल्थ एंड वेलनेस सेंटर
श्री मोदी ह कहिन कि आयुष्मान भारत योजना म बनत हेल्थ एंड वेलनेस सेंटर गरीब मन बर पारिवारिक डॉक्टर (फैमिली डॉक्टर) के रूप म काम करही। श्री मोदी ह मनखे मन ले हेल्थ एंड वेलनेस सेंटर के सरल भाखा म नामकरण करे बर सुझाव देहे के अपील करिन। श्री मोदी ह ये घलोक बताइन कि केन्द्र सरकार ह देश के 500 ले जादा अस्पताल मन ल किडनी के मरीज मन बर डायलिसिस उपकरण मन ले सुसज्जित करे हे। करीबन ढाई लाख मरीज एकर लाभ उठावत हें। ऊंखर डायलिसिस के 25 लाख सेशन हो गे हे।
बस्तर नेट परियोजना के शुभरंभ
उमन ए अवसर म अंचल म इंटरनेट सुविधा मन के विस्तार बर बस्तर नेट परियोजना के पहिली चरण के घलोक शुभारंभ करिन, जेमां करीबन 400 किलोमीटर के ऑप्टिकल फाइबर केबल के जरिये दूर-दराज के गांव मन तक इंटरनेट कनेक्टिविटी देहे जा सकही। श्री मोदी ह एखर अलावा उहां जांगला के कार्यक्रम म बीजापुर अऊ भैरमगढ़ बर पेयजल आपूर्ति योजना के भूमिपूजन करिन। उमन नक्सल पीड़ित क्षेत्र मन म प्रधानमंत्री ग्राम सड़क योजना के तहत बनइया 1998 किलोमीटर सड़क मन अऊ पुल मन के निर्माण बर घलोक भूमिपूजन करत इन्द्रावती अऊ मिंगाचल नदिया मन म बनइया उच्च स्तरीय पुल मन के घलोक शिलान्यास करिन। श्री मोदी ह जांगला म विकास केन्द्र के शुभारंभ के उल्लेख करत कहिन – मनखे मन ल पंचायत, राशन दुकान, अस्पताल अऊ स्कूल जइसे सेवा ए केन्द्र म एके जगह म मिलही। मोला ये जानके खुशी होइस के छत्तीसगढ़ म अइसनहे 14 विकास केन्द्र बनइया हे, जऊन देश के आन राज्य मन बर मॉडल बनही।
श्री मोदी ह जनसभा म हरी झंडी देखा के राज्य के उत्तर बस्तर जिला के भानुप्रतापपुर ले दल्लीराजहरा तक नवा रेल सेवा के शुभारंभ करिन। उमन कहिन – बस्तर अब रेल सेवा के जरिये रायपुर ले घलोक जुड़ जाही। अवइया दू साल के भीतर ए परियोजना के तहत जगदलपुर तक रेल लाइन पहुंच जाही। ए साल के आखरी तक बस्तर म नवा स्टील प्लांट काम करना शुरू कर देही। बस्तर संभाग के मुख्यालय जगदलपुर म नवा एयरपोर्ट घलोक अवइया कुछ महीना म शुरू हो जाही। ये परियोजना मन ए क्षेत्र के विकास ल नवा ऊंचाई तक पहुंचाही। बस्तर बहुत जल्दी आर्थिक गतिविधि मन के एक बड़का केन्द्र (इकॉनामिक हब) के रूप म पहचाने जाही। नवा भारत के संग नवा बस्तर, नवा उम्मीद मन के संग, नवा आकांक्षा अऊ नवा अभिलाषा के बस्तर होही।
प्रधानमंत्री ह करिन डॉ. रमन सिंह के तारीफ
श्री मोदी ह रमन सरकार के प्रशंसा करत कहिन कि छत्तीसगढ़ के मुख्यमंत्री डॉ. रमन सिंह पाछू 14 बछर ले बड़ मेहनत के संग जन कल्याण बर योजना संचालित करत हें। केन्द्र म चार साल पहिली नवा सरकार के आए के बाद ऊंखर ए उदीम मन ल अऊ जादा ताकत मिलीस हे। डॉ. रमन सिंह ह केन्द्र अऊ राज्य के विकास योजना मन ल जनता के बेहतरी बर लागू करत विकास के नवा कीर्तिमान बनाए हे। शासन अऊ प्रशासन ल उमन जनता के नजदीक पहुंचाए हें। प्रधानमंत्री ह ए सिलसिला म बस्तर अऊ सरगुजा म विश्वविद्यालय अऊ मेडिकल कॉलेज मन के स्थापना, हर जिला म नवा स्कूल अऊ नवा कॉलेज मन के शुरूआत होए के घलोक जिक्र करिन। प्रधानमंत्री ह कहिन – बस्तर अऊ सरगुजा के युवा घलोक अब डॉक्टर अऊ इंजीनियर बनत हें, लोकसेवा आयोग अऊ संघ लोकसेवा आयोग के परीक्षा मन म सफल होके सरकारी सेवा मन म तको आवत हें।
श्री मोदी ह कहिन – छत्तीसगढ़ ह चिकित्सा शिक्षा अऊ स्वास्थ्य सेवा मन के क्षेत्र म घलोक क्रांतिकारी कदम उठाए हे। राज्य म मेडिकल कॉलेज मन के संख्या दू ले बढ़के 10 हो गए हे। बीजापुर जइसे जिला म घलोक स्वास्थ्य सेवा मन के विकास होय हे। मोला आज इहां कई डॉक्टर मिलिन जऊन तमिलनाडु अऊ उत्तर प्रदेश ले आके अपन सेवा देवत हें। केन्द्र सरकार के सौभाग्य योजना के तहत छत्तीसगढ़ म डॉ. रमन सिंह के सरकार हर घर ल बिजली पहुंचाए के काम करत हें। हजारों के संख्या म किसान मन ल सोलर सिंचाई पम्प देहे जात हे। राज्य के बस्तर अंचल म 400 किलोमीटर ले जादा नवा सड़क मन के निर्माण होय हे, जिहां जीप तक नइ पहुंच पात रहिस, उहां अब यात्री बस मन पहुंचे लगे हे।
देश के तस्वीर बदलेगी आयुष्मान भारत योजना: श्री जगतप्रकाश नड्डा
समारोह के अध्यक्षता करत केन्द्रीय स्वास्थ्य अउ परिवार कल्याण मंत्री श्री जगतप्रकाश नड्डा ह आयुष्मान भारत योजना ल स्वास्थ्य सेवा मन के दृष्टि ले देश के तस्वीर बदलइया योजना बताइस। श्री नड्डा ह मनखे मन ल सम्बोधित करत कहिन – ए योजना के श्रीगणेश प्रधानमंत्री के हाथ बीजापुर ले होवत हे। श्री मोदी जी ह जनकल्याण बर ए प्रकार के बहुत अकन योजना मन ल नवा अंजाम देहे हें अऊ नवा दृष्टि देहे हें। स्वच्छ भारत के संगें-संग स्वस्थ भारत के निर्माण उंखर लक्ष्य हे। केन्द्र सरकार के ये कोसिस हे कि कोनो मनखे रोगी झन होवय अऊ सबके काया निरोगी होवय अऊ गरीब ले गरीब मनखे घलोक इलाज ले वंचित झन होवय। श्री नड्डा ह बाबा साहब डॉ. भीमराव अम्बेडकर के जयंती म प्रधानमंत्री के हाथ आयुष्मान भारत योजना के पहिली चरण के शुभारंभ ल बहुत महत्वपूर्ण बताइस। श्री नड्डा ह कहिन कि ए योजना ल सफल बनाए बर स्वास्थ्य मंत्रालय सबो संबंधित विभाग मन के संग मिलके पूरा ताकत के संग काम करही।
आयुष्मान भारत पूरा देश म स्वास्थ्य के क्षेत्र म क्रांति लवइया योजना: डॉ. रमन सिंह
मुख्यमंत्री डॉ. रमन सिंह ह जांगला के जनसभा म छत्तीसगढ़ के जनता कोति ले प्रधानमंत्री के स्वागत करत कहिन -बाबा साहब आम्बेडकर के जयंती के दिन प्रधानमंत्री ह अपन कार्यक्रम बर बीजापुर जिला के चयन करिन अऊ उमन इहां स्वास्थ्य के क्षेत्र म पूरा देश म क्रांति लवइया आयुष्मान भारत योजना के तहत हेल्थ एंड वेलनेस सेंटर के शुरूआत करिन। मुख्यमंत्री ह कहिन – अम्बेडकर जयंती म प्रधानमंत्री श्री मोदी के आगमन ले बीजापुर जिला के संगें-संग छत्तीसगढ़ के अनुसूचित जाति अऊ जनजाति वर्ग के मनखे मन म आत्म विश्वास बाढ़े हे। आकांक्षी जिला के रूप म प्रधानमंत्री ह बीजापुर जिला के घलोक चयन करिन हें। उंखर उज्ज्वला योजना के तहत छत्तीसगढ़ म 35 लाख ले जादा गरीब परिवार ल रसोई गैस कनेक्शन देहे के काम तेजी ले चलत हे। अब तो प्रधानमंत्री ह अनुसूचित जाति-जनजाति वर्ग के शत-प्रतिशत परिवार मन ल ए योजना ले जोरे के निर्णय लेहे हें। सौभाग्य योजना के तहत बीजापुर ले बलरामपुर तक अवइया पांच महीना म छत्तीसगढ़ के पांच लाख 40 हजार घर मन ल बिजली के कनेक्शन दे देहे जाही। मुख्यमंत्री ह कहिन – राज्य सरकार ह तेन्दूपत्ता संग्राहक मन के पारिश्रमिक 1800 रूपिया प्रति मानक बोरा ले बढ़ाके ढाई हजार रूपिया कर देहे हे, जऊन देश म सबले जादा हे। मुख्यमंत्री ह जिला खनिज न्यास निधि के स्थापना बर प्रधानमंत्री ल धन्यवाद दीन अऊ कहिन कि ए निधि ले छत्तीसगढ़ म करीबन चार हजार करोड़ रूपिया के विकास काम होवत हे। प्रधानमंत्री ह नीति आयोग के गठन करत ए आयोग के जरिये केन्द्रीय राजस्व ले राज्य मन के हिस्सेदारी 32 प्रतिशत ले बढ़ाके 42 प्रतिशत कर देहे हें, जेखर लाभ छत्तीसगढ़ ल घलोक मिलत हे। समारोह म छत्तीसगढ़ सरकार के स्कूल शिक्षा अऊ आदिम जाति विकास मंत्री श्री केदार कश्यप, राजस्व अऊ उच्च शिक्षा मंत्री श्री प्रेमप्रकाश पाण्डेय, लोक निर्माण मंत्री श्री राजेश मूणत, वन मंत्री श्री महेश गागड़ा, स्वास्थ्य अऊ ग्रामीण विकास मंत्री श्री अजय चन्द्राकर, राष्ट्रीय अनुसूचित जनजाति आयोग के अध्यक्ष श्री नंदकुमार साय बस्तर के लोकसभा सांसद श्री दिनेश कश्यप, पूर्व विधानसभा अध्यक्ष श्री धरमलाल कौशिक अउर आन बहुत अकन वरिष्ठ जनप्रतिनिधि घलोक उपस्थित रहिन। प्रदेश सरकार के मुख्य सचिव श्री अजय सिंह अऊ आन संबंधित वरिष्ठ अधिकारी घलोक समारोह म मौजूद रहिन।


text:
- सुशील भोले
हमर पारा के खोरकिंजरा ल एक दिन लेखक बने के भूत धर लिस। मोला कहिथे - भाई जी, तोर नांव संग फोटू ल जम्मो कोती के पेपर - सेपर मन मा छपत देखथौं, त महूं ल अइसने कुछु - कांही करे के सउंख लागथे। बनतीस ते महूं ल अपने असन लेखक बना देतेस का ?
मैं थोरकन गुनेंव, फेर सोचेंव - आजकल चेला - उला मिलना ह बड़ा भाग के बात आय। गुरु तो कतकों मिल जथें, फोकट छाप उपदेश झड़इया, फेर चेला कहां मिलथे, जेन अपन गुरु के बात ल बने चेत लगाके सुनय, वोला धरय अउ फेर वोकरे रस्ता म रेंगय। मैं झट कहेंव - हौ - हौ, मैं तोला लेखक बना देहूं। फेर कोन किसम के लेखक बनना हे तेला तो तुंहीच ल तय करे बर लागही।
खोरकिंजरा अचरज म बूड़ के कहिस - अच्छा, लेखक घलोक कई किसम के होथे गा ? मोला तो लागत रिहीसे, जइसे नेता मन के एके प्रजाति के लबरा अउ बेईमान होथें, तइसने लेखक मन घलोक हाहा - भक भक अउ चापलूसी करइया होवत होही कहिके।
मैं वोला समझाएंव - अरे नहीं रे खोरकिंजरा, लेखक मन कई किसम के होथे। जइसे मंच मन म कूद फांद के कवि नाचा करइया, नेता मन के सभा - सम्मेलन म जा के भजन - आरती गवइया, पेपर - पतरिका वाले मन के गोड़ ल धरके चरन भाट गिरी करइय्या, गरीब - गुरबा मन के दुख पीरा ल धर के वोकर नांव म चंदाखोरी करइया। अउ ए सबले ऊंच होथे सरकारी पद - पइसा म बइठ के सरकारी सम्मान ल झोंकने वाला युगपुरुष बन जवइया।
- अच्छा, त युगपुरुष बन जवइया लेखक ह सबले ऊंच होथे गा। एकर समाज म भारी मान - सम्मान होवत होही न ?
- अरे नहीं बइहा, सरकारी मंच मन मा होथे गा। अइसन लेखक मन ला समाज म फूटे आंखी तक नइ देखे जाय।
- वाह भई, जब समाज म फूटे आंखी नइ देखे जाय त सबले ऊंच कइसे होइस ?
- अरे सरकारी नजर ले रे बइहा। समझस नहीं। जे मन अपन झोंके पइसा के आधा ल सरकारी तंत्र के खीसा म खुसेर देथें ते मन सबले ऊंच होथे गा, भले वोमन ल लिखे - पढ़े ल झन आवय।
- अच्छा त अइसने ऊंचहा बने बर महूं ल काहज हस गा।
- हहो रे भई ...। सोहलियत परथे न।
- अच्छा त मोला युगपुरुष वाला लेखक बने बर का - का करे ले लागही तेला बता ?
- हां, त चेत लगा के सुन, सबले पहिली तैं ह मोला दू डांड़ के कविता लिख के देखाबे। विषय हे - आज के नेता। एकर पाछू एक ठन किताब लिखना हे, जेला दू अलग - अलग नांव ले दू पइत छपवा के दू अलग - अलग विचारधारा के राजनीतिक मुखिया मन के हाथ ले विमोचन करवाना हे।
- अच्छा एके ठन किताब ल दू अलग - अलग नांव म लिख - छपवा के विमोचन करवाना हे।
- हहो, तभे तो पता चलही तैं कतका बड़ युगपुरुष आस तेन ह। इहां किताब के स्तर अउ वोमा लिखे जिनीस के महत्व ल नइ देखे जाय। देखे सिरिफ अतके जाथे के के पइत किताब छपीस अउ कतका बड़े - बड़े मुखिया मन के हाथ ले वोकर विमोचन होइस।
- अच्छा, त पूरा युगपुरुष के बनत ले के पइत विमोचन करवाए ले लागही ?
- तभो ले बीस - पच्चीस पइत तो लागी जही बाबू।
- एके ठन किताब के गा ?
- त कइसे करबे, बीस - पच्चीस ठन किताब लिखे सकबे तैं ह ?
- हां, लिखे तो नइ सकंव गा।
- एकरे सेती काहत हौं, एके ठन किताब ल अलग - अलग नांव म छपवा।
- फेर मैं तो एके ठन किताब ल घलोक नइ लिख सकहूं, तइसे लागथे गा।
- त का होगे नइ लिख सकबे ते। अरे जकहा, दूसर मन कतेक अकन किताब लिख लिख के बिन छपवाय मरगे हवयं, वोमा के एकाद ठन ल भिड़ा ले। ओकर घर वाला मन से दू - चार पइसा देके बिसा ले, अउ तहां ले अपन नांव म छपवा ले। बड़े आदमी मन सब अइसनेच तो करथे रे बाबू। जतका इहां मंत्री - संत्री हे, सबो झन के इहीच हाल हे। जे मन ल बने गढ़न के दसकत करे ले नइ आवय, तेनो मंत्री मन के एक ले बढ़ के एक किताब देखे ल मिलथे।
- अच्छा, मंत्री मन घलोक अइसने करथें ग ?
- त फोकट म युगपुरुष बन जथे रे ? मंत्री बने भर ले कुछु नइ होवय, लेखक बने ले लागथे लेखक। तब जा के युगपुरुष के पदवी ल पहुंचाथें।
खोरकिंजरा मोर बात ल सुनके क_ल - क_ के हांसे लागीस। अउ तहांले नाचत - नाचत अपन घर कोती रेंग दिस। दू दिन पाछू फेर वोकर संग भेंट होइस, त बताइस के लेखक फुदरु परसाद के छोड़ के मरे किताब ल वोहर अपन नांव म छपवाए खातिर बिसा डरे हे। संग म दू डांढ़ के अपन खुद के कविता घलोक लिख डारे हे। वो ह नेता ऊपर आधारित अपन कविता ल घलो सुनाइस -
जइसन - जइसन घर - दुआर, तइसन होथे नेता।
जेकर मन के घर नइ राहय तइसनो होथे नेता।।
अब बपरा खोरकिंजरा परसाद ल दू डांढ़ खुद के लिखे कविता अउ किताब छपवाय खातिर बिसा के लाने रचना के बेवस्था करे ले मैं वोला युगपुरुष वाला लेखक के पदवी दे के जुबान तो देइच डारे रेहे हौं, तेकरे सेती अपन जुबान के लाचारी म फंसे वोला युगपुरुष लेखक के पदवी दे देव, कोनो मानय ते झन मानय।
- पता - 41/ 191, डॉ. बघेल गली, संजय नगर, रायपुर [ छत्तीसगढ़ ]


text:
उभरता सिताराछॉलीवुड समाचार
मिस ब्यूटीफुल ऑफ सेंट्रल इंडिया तान्या ह बन गे हे छॉलीवुड के धड़कन
मॉडलिंग ले अब बडे़ पर्दा म मिलथे सराहना, बेहतर मुकाम बनाए बर तैयार
जयजोहार. छत्तीसगढ़ी सिनेमा म तान्या तिवारी वो उभरत अदाकारा हरे जेन ह काफी कम बेरा म अपन बेहतर जगह ल हासिल करे हे। मॉडलिंग ले बड़े पर्दा म एंट्री करईया तान्या ह पहिली 2015 के मिस ब्यूटीफुल ऑफ सेंट्रल इंडिया घलो रह चुके हे। 2016 म “बही तोर सुरता म“ फिलिम ले छॉलीवुड म कदम ओहा रखिस अऊ आज ओखर किरदार ल लोगन मन से खूब सराहना मिलत हे।
तान्या तिवारी ह मूलत: भोपाल के रहवईया ऐ। भोपाल के कॅरियर कॉलेज ले माइक्रो बॉयोलॉजी म डिग्री ले के बाद होटल मैनेजमेंट म पढ़ाई घलो कर चुके हे। तान्या बताथे कि बचपन ले ही ओला फिलिम ल देखके लगाव हो गे रिहिस। इही वजह हे कि ओहा अपन कैरियर के रूप म फिलिम ल चुने में ज्यादा समय नई लागिस। अपन अभिनय म परिपक्वता लाए बर तान्या ह भोपाल के थिएटर ले घलो जुड़े रिहिस। एखर संगे-संग साड़ी अऊ ज्वैलरी बर मॉडलिंग घलो करत रिहिस। तान्या के पंख ल परवाज अऊ तब ज्यादा मिलिस जब ओहा मिस ब्यूटीफुल ऑफ सेंट्रल इंडिया-2015 चुने गिस। एखर बाद ले ओला फिलिम के ऑफर अवई शुरू हो गे।
तान्या के पहिली भोजपुरी फिलिम “इंसाफ बनल कोहराम“ हरे, जेखर निर्देशन दिल्ली के संजय दयाली ह करे हे। हालांकि ओ फिलिम ह अभी तक रिलीज नई हो पाए हे। 2017 के आखिरी म फिलिम के रिलीज होए के उम्मीद हे। तान्या ह अशरफ़ अली के हिन्दी एल्बम “न जाने तू“ म घलो अभिनय करे हे।
भोजपुरी सिनेमा म एंट्री के बाद तान्या के रद्दा ह छॉलीवुड बर आसान हो गे। निर्देशक धमेंद्र चौबे के “बही तोर सुरता म“ ले ओखर छत्तीगसढ़ी सिनेमा म एंट्री होईस। ऐ फिलिम ह 2016 म रिलीज होईस। ऐ फिलिम म तान्या अपन अभिनय अऊ अदा के जलवा बगराए में कामयाब रिहिस। इही मेर ले ओखर रास्ता छत्तीसगढ़ी सिनेमा म आसान हो गे। ऐखर बार निर्देशक प्रिंस विकास वर्धन के “तोर मोर यारी“ म तान्या ह मुख्य भूमिका म नजर आहि जेन ह जून जल्द ही रिलीज होवईया हे। एखर संगे-संग कोयला, नाग अऊ अर्जून, आशिक मया वाले म घलो तान्या ह मुख्य भूमिका म नज़र आही। तान्या के कहना हे कि लोगन मन ओला एट्यीट्यूड वाली लड़की समझथे लेकिन ओहा विनम्र स्वभाव अऊ डाउन टू अर्थ हे।


text:
व्यंग्य : बटन
जब ले छुए वाला (टच स्क्रीन) मोबईल के चलन होय हे बटन वाला के कोनो किरवार करईया नइ दिखय। साहेब, सेठ ले लेके मास्टर चपरासी ल का कबे छेरी चरईया मन घलो बिना बटन के मोबईल म अंगरी ल एति ले ओति नचात रहिथें। अउ काकरो हाथ म बटन वाला मोबईल देख परही त वो ल अइसे हिकारत भरे नजर ले देखथे जानोमानो बड़ भारी पाप कर डारे होय।
फेर ये बटन नाम के जिनिस हमर जिनगी म कइसन कइसन रुप लेके समाय हे, सब जानथे। हमर दिन के शुरवात घलो तो टीबी के रेडियो के बटने ले होथे। दिन भर के काम बुता ले रतिया सुतत बेरा म लट्टु चिमनी के बुताय के बटन। कुरता म, पइट, सलोखा म, जाकेट म, एलउज बेलउज म तो बटन के महत्तम सबले जादा पाबे। एकरे सेवा भावना ले हम इज्जतदार कहात हन। जब कहुं ए बटन हमर कपड़ा संग काम करे बर मना कर दिही ते दिन हमर लाज उपर वाला के हाथ।
घर म जब कहुं नान्हे लइका मन बिटाय, उही बटन वाला फोन ल धरा देंवय। कुछु जाने या झन जाने (कीपेड) के “टूं टूं..! ल सुनके लइका मन मगन खेले बर धर लेंथय। भले कभू कभू इंकर मसकई म खाता म पइसा (बेलेंस) जम्मो कट जाथे। अइसने हमर एक झन परोसी घलो मोबईल ल धरके जे नीही ते बटन ल हुदरत कोचकत रहिथे, अउ ए दारी का होइस जानथव, फट ले ‘पांच अरब डालर’ के बेलेंस कट तो गे । गेज ले दांत ल नीपोर दिस। वो दिन ले ओकर मुहु ह अंईलाहा चेंच भाजी कस ओरमे हे।
आज काली दुनिया म बरन बानी के बटन आगे हवय।अलग अलग परकार के, अलग रंग के।का करिया, का हरियर, का सादा, का भगवा।जिसन नीही तिसन। जउन ल जइसन संउक,वइसन ल बउरो।अउ ए बटन सिरिफ बिग्याने के बिसय नइ होय रे भईया, भूगोल इतिहास बर घलो वोतके कारगर हवय। एक बटन म सौ दू सौ बछर जुन्ना परेत ल, परेतिन ल जियाय जा सकत हे। अउ ते अउ कोनो ल परेत परेतिन बनाय घलो सकत हें।
नवा जमाना म बटन के रुप घलो बदलत हे। कई ठिन नाव होगे। काम घलो अलग होवत हे। ईज्जत ढांके बर मुख्य कार्यकर्ता बनके आगु म खड़े पावन। फेर अब तो काकरो ईज्जत उतारे बर, कोनो ल डरवाय बर, धमकाय बर, एकर उपयोग करे जात हे। कोनो संदुक म तोप ढांक के राखे हे, कोनो आलमारी पठेरा म त काकरो आपिस के टेबल म माढ़े हे, अउ कोनो तो थैली म धरे किंजरत हे। जे ला देखबे, बटन चपकिच दुंहू कस करथे।अरे चपकना हे त चपक न रे भईया, के सिरीफ भाषने मारबे? आज काली भाषन मारे के घलो बटन बना डारे हंवय हमर बिग्यानिक नेता मन।कोन बटन कब दबाना हे सब जानबा रथे। फेर समय के संग जनता घलो हुसियार होवत हे, अइसने बटन वाला नेता ल बटने दबा के बटेरे बर मजबूर करदेथें ।
ये दुनिया के सिरजन कइसे होइस होही येला तो हम नइ जानन, फेर नाश तो बटने ले होही अइसे लागथे।हे दुनिया के मालिक! देख तोर संसार म हर मनखे के हाथ म कंही न कहीं के बटन हाबे। बिनती हे तोर ले जउन बटन म परमारथ के भावना मिले उही काम करे, सुवारथ के, लालच के,हिंसा के कुकरम के, जगत के अहित करईया बटन ल नंगाके ते धर लेबे!
कोनो ल बटन के घमंड मत राहय।
ललित नागेश
बहेराभांठा (छुरा)
493996


text:
एक दिन अपन ल संवासे नी सकिस सुखरू। घातेच किलोली करके भतीजा के बिहा में संघरना जरूरी हे, ओखर दई-बाप नइए, अइसे ओखी करके, छुट्टी मा गिस। कन्हैयालाल मानेजर नंगत सुलहारिस, सेधे के लईक उल्था देईस। जल्दी तरक्की देय के वादा करिस। फेर सुखऊ मानबे नी करिस अउ आज दू हफ्ता होगे। नउकरी खोजत किंजरत हे। नउकरी मिले त झन मिले, बीए डिग्री तो पूरा करनाच हे। दही बरा सपेट के पइसा पटईस अऊ चलिस संगी मन सन मिले बर। रसता म एक झन गुरुजी मिलिस बिसनाथ पटेल। देखतेच बलईस, पूछिस- सुने हंव तैं पेंटिग काम छोड़ देय काबर? ”हां गुरुजी, अऊ पढ़हू कहिके।” ”डेरी गोड़ के चूरा, पीतल तोड़ा धमतरी के सदल में कुदाले घोड़ा”
सतजुगहा ददरिया के सुग्घर बोल सुरता करत, सुखऊराम हर मठपारा ले बिलईमाता कोत घोड़ा दौड़ाय के मजा लीस। संझाती बेरा में सकेला सदल हर बजरहा रोहों-पोहों म सनाय राहय। एक ठन ठेपर्री होटल म चाहा पीईस अऊ रेंग दीस गोकुलपुर होवत जालिमपुर के बसनाहा पारा कोत। सोंचे रिहिस हे अनंदी भइया घरे म होही। ओड़िया मन के बरहा अऊ बंगाली मन के बदक ओनहा-कोनहा ल खिंधोलत रिहिस, फेर अनंदी नई रिहिस घर म। सुखऊ चल दिस ओकर दफ्तर कोत। एक मन आगर मिलिन अऊ अनंदी ओला रात भर रुके बर किहिस, अनंदी भारतीय खाद्य गोदाम म चौकीदार राहय। सुखऊ, एको ठन नान-मुन काम खोजत राहय। बिलईगढ़ ले सुखऊ चिट्ठी भेजे रिहिस-भइया ये हरर-हरर किंजर के पोस्टर बनई तो चर दिनिया बुता हे। ऊहूं म ये गोहड़ी मोला पोसावत नई हे…।
रात कन उही दफ्तर के परछी मं सुते के तियारी होइस। अनंदी अऊ तीन इक चौकीदार छोकरा मन नंगत बेर ले ही-ही बक-बक करत रिहिन। फूहरे-फुहर बकंय घलो। पइसा के तंगई, महंगई अऊ दोगलई के किस्सा गोठियात संसो करत राहंय। सुखऊ सोचथे- बाप रे, चौकीदार ले अपीसर मन बर कतको भितरौंधी कमई के रद्दा हे तभो ले पइसा के तंगई रथे। तभे गोठ बात म एक झन कथे-
”अरे अनंदी भाऊ वो नांदगांव वाला केस सुने हवस?”
”हां यार” अनंदी अपन आदम म ऊंचहा भाखा म किहिस। ”अबे ओकर कुछु नी होइस, सात चुंगड़ी गहूं अऊ पांच चुंगड़ी चउर रिहिसे।”
”सक्कर तो घला रिहिस का रे” एक झन हा तिखारिस। गोठ-बात म राशन के हेराफेरी पकड़ा गिस। फेर कुछू सजा नी होइस। जोरहा दबाव म जांच रिपोर्ट देय गिस- सब घुना गेय रिहिस। ”खाथे जी सब खाथें साले” लमगोड़वा चौकीदार कथे-”काहे मेजाल्टी होना चाही, फेर कोनो टेड़गा नी कर संकय।”
ये बात सबे ला सेध गेय रिहिस। एक झन कथे, ”अऊ का जी कुछू नी होय, कतको जगा तो चौकीदार मन मजा मारत हें। हमीमन जोजवा हन।”
आज काल इही संसो पेरत हे सब झन ला। अनियाव, दोगलई, घपला, दादागिरी नी कर सके, तेला सब झन अलगोजवा कथें। तेकरे सेती नीत-धरम वाला मन अपन ला छोटे समझे धर लिन हें।
बिहनियां, सुखऊ जल्दी तियार होइस। पहिली बस म घला भीड़ गंजाय राहय मन मढ़ाय बर वोहा एक ठन किताब निकालिस, ते कतको झन के आंखी ले लार चुही गे। दू झन तो किलोली करके पत्रिका मांगिन, मन मड़हईन। एक झन अऊ मांगीस, फेर सुखऊ नई दीस। मने मन कंझईस-अइसने नान-नान जिनिस ल जिहां-तिहां काबर मांगथें। सकत नई चले ततका सुवारथ काबर बढ़ाथैं? रइपुर बस टेसन हबरत ले, झांझ-घाम उलहा गेय राहय। सुखऊ रोको-पोको उतरिस अऊ रेलवही कोत रेंगिस। बस्ती टिकिटघर म रेलवे समय सारिणी के बाजू म परिवार नियोजन के तीन बच्छर जुन्ना पोस्टर दिखिस। ओमा फदफद्दा पान पुरके राहंय। सुरता आथे अइसने पान पुरकई तो ठंव-ठंव हे। कचरा अऊ बसउना के सब कोती राज हे। बस अऊ रेल टेसन म तो जगा-जगा थूकन कोटना (पीकदान) रखाय रथे। फेर जनता के राज हे न परजातंत्र। चरझनिया जगा होय तो कुछू जीनिस, सब ला मइलाय के हथियाय के बिगाड़े के अधिकार हे कोन हे कहइया..?
अपन सुवारथ म छंदाय मनखे मन, थोरकन कमा के अऊ बिन कमाय, जादा ले जादा पाय के, बगोड़े के तिकड़म मं बेंझाय हवैं। कुछू करे बिना, खतरिहा कमेलहा के खड़री ओढ़े के चलन कती ले, कइसे पसर गे? कोन जाने? गुनत-ओरखत बिसरू थोरिक बेर म महासमुन्द बस देख पारिस। छूटतेच रिहिस, हांत हलात दउड़िस, धरा रपटा चढिस। बेरा ढरकत महासमुन्द पहुंच गे। मन हरछिन्छा, उलहाय कस लागिस। पेट कुलबुलात रिहिस। चल बने कुछू खा लेंव, बाबूलाल होटल मां सेव-बुन्दी अऊ बालूसाही सबले जादा भाथे। गरमी बहुत हे, आज दही-बरा खा लेथों, सोंच के मंगईस-गपागप झाड़िस। सुरता म कानपुर के अलका पब्लिसीटी संग बिताय हाल-चाल तऊर गे… अइसे तो कोनों होटल मं जुरिया के खावन। फेर कभू-कभू सांझ कन अपन हांत जगन्नाथ वाला खाना-पीना चले। खाय के पहिली सब झन भांग घोट के, पेड़ा-बरफी संग खावंय। सुखऊ कुछू लिखा-पढ़ी करत राहय, पेड़ा-बरफी तो मिलबे करे।
भांग चढ़े, तभे खांवय, सुखऊ ल पहिली ले जोजिया के खवा देंवय। काबर के ओमन अड़बड़ बकबकाय। आंटा टेर्री करंय। एको घांव झंझट गहिरा जावय ते ”मारिच डारहूं रे” धमकी चलावंय। सुखऊ भीतरे भीतर कपसत राहय। ऊंकर उर्रही भाखा म बपरा के पोटा सुखात राहय। कहूं कोनो बात ओकर कोत धंवाही, त काय करही? पल्ला भागही… भिरभिरा जाय सुखऊ के अंतस। वोहा बिन गतर के लवारिस कस हो जाय। कहूं एको दिन ये बइझड़ मन मार के फेंक देही त? सिहर जाय अइसन सोच के। वोला संसो पर जाय इंकर सन रहिके वहू घला उजड्ड अऊ बकराहा हो जाही।
एक दिन अपन ल संवासे नी सकिस सुखरू। घातेच किलोली करके भतीजा के बिहा में संघरना जरूरी हे, ओखर दई-बाप नीये, अइसे ओखी करके, छुट्टी मा गिस। कन्हैयालाल मानेजर नंगत सुलहारिस, सेधे के लई उल्था देईच। जल्दी तरक्की देय के वादा करिस। फेर सुखऊ मानबे नी करिस अउ आज दू हफ्ता होगे। नउकरी खोजत किंजरत हे। नउकरी मिले त झन मिले, बीए डिग्री तो पूरा करनाच हे। दही-बरा सपेट के पइसा पटईस अऊ चलिस संगी मन सन मिले बर। रस्ता म एक झन गुरुजी मिलिस बिसनाथ पटेल। देखतेच बलईस, पूछिस- ”सुने हंव तै पेंटिग काम छोड़ देय, काबर? ”
”हां गुरुजी, अऊ पढ़हू कहिके” सीताराम कस सुखऊ कहिस। ”पढबे?” गुरजी के मुहूं जानो-मानो भसियागे, मन तिरिमिरागे- ”काय करबे पढ़के? नेतागिरी? धुन बाबूगिरी?” ”नीहीऽऽऽ” तगड़ा छटारा खाय कस दंदर गे, अतेक गंसिया ताना सुनके अकलहा गीस सुखऊ। गुरुजी खचित जानथे। गणित-बिज्ञान म सबले हुसियार रेहे के सेती, सबे गुरुजी मन ओला। बाबू, पटवारी, कस उल्लुर नउकरी के जगा इंजीनियर बने के असीद अऊ हौसला देवंय। भीतरी ले सेधाय ताना म सुकुड़दुम राहय सुखऊ। त गुरुजी हर उमेलथे।”
”अरे लिख-पढ़ के आखिर उही नउकरी बर, जिही-तिही करा नाक रगड़बे ना… ककरो जेब भरबे, किस्मत ले मिली जाही ते डेढ़ दू सौ रुपिया म गुलामी करबेना? उहां खा-पी के ढाई सौ रुपिया मिलत रिहिस, का टूटा रिहिसे?” गुरुजी थोरिक मयारू कस पुचकारिस- ”तैं तो बाबू, अपन कला के बढ़ोतरी म बाधा करत हवस।”
”गुरुजी, गुर-जी वो काहे ऊंकर रासा-बासा, अलकरहा रिहिसे, हाड़-मूड बुता राहय।”
”अरे त कोन मार के कोलिहा-कुकुर नीते मरी मसान ये। उहू मन मनखेच तांय?”
गुरुजी सारिस- ”इसकूल मं तै सबले लईकदार विद्यार्थी रेहे। पेंटिंग, गीत-संगीत, अभिनय, अऊ मुखिया गिरी म कोनो तोर पार नई पावंय। फेर जिए के आघू बड़हे के रद्दा मं तैं तो नीचट सोरलो दिखत हवस सुखऊ राम। ये जतेक संगी-साथी है न जतेक मोहलो-मोहलो करके गुन गावत रथें…बिगड़े हालत में गोठियाना घला गरु समझहीं।”
सुखऊ ल अपन गलती दिखे धरिस। काम-कमई मं ऊंच-नीच के सपेटा तो परथेच, वोहा जानत रिहिस, फेर बड़े डिगरी के कमाल जादा मन भाय रिहिसे। अब जौन होवय-निपटहूं अइसे सोंच के मुड़ी निहार के गेपगेपाय कस सुनत राहय। गुरुजी, चबुलात पान ल पुरकिस, सीजन सुरकिस अऊ ठांसिस- ”अरे बाबू जतेक ये उात खादीधारी देखथस न, जेमन सबले बानी वाला, ऊंचहा चाल -चलन अऊ सब गोसइंया कहलाथें। देस, समाज, के सेवा अऊ तरक्की के चोनहा बगराथे, ईमान-धरम गुनगियान के ठेकादारी करथें… उही मन रात के अंधियारी म रुपिया के पाछू पगलाय रथें। आज के मानगुन, नीत-नियाव, मया-दया सब ”रुपिया” हे।”
”का किथस गुरुजी?” सुखऊ अकबका के पूछिस। ”सोला आना सिरतम कथों भई” गुरुजी अपन बात म अड़गे- ”ये जतेक ऊंचहा नेत-घात, दया-धरम, मनसे-मनसे म बराबरी ये सब किताब के गाहना-गुरिया आय। दूसर मन ला उम्हियाय बर काम आथे। जिए-खाय के, जिनगी बनाय के रद्दा मं इंकर पाछू धरही ते धारे-धार बोहाही… चतुरई अऊ छल फुसारी के जबाना हे जाने?”
बड़े भई कस पटेल गुरुजी के उल्था, थोरथार कन्हैया मानेजर के गोठ सन जुरे कस लागिस। वो तो केहे हावे- ”जब मन करही, चले आबे, पता लिखले…” सुखऊ गंठिया लीस, मन मं अब आ गेंव त कुछू हो जाय डिग्री डिप्लोमा ले के रहूं। कमइया बर काम के अंकाल नइये। ढेरहा, ओथराहा अऊ पंगपंगहा मन नउकरी बर लुलवाथे। जीयई के मतलब नउकरी नी होय-जिनगी बहुत ऊपर होथे…। पटेल गुरुजी ला कुछू सुरता आगे घड़ी देखिस अऊ रेंग दीस।
सुखऊ बकखाय, ओला देखथे रहिगे।
-किसान दीवान
बागबाहरा, महासमुन्द (छ.ग.)
Related posts:


text:
लोक कथा : सतवंतीन
बहुत जुन्नस बात आय। एक गांव में सात भाई अउ एके झन बहिनी के परिवार रहय। सब ले छोटे भाई के नाव संतु अउ बहिनी के नाव सतवंतीन रहय। छै झन भाई मन के बिहाव होगे रहय। संतु भर के बिहाव होय बर बांचे रिहिस। बिचारी सतवंतीन अपन दाई-ददा मन ला जानबे नइ करय, काबर कि वोहा जब बहुत छोटे रिहिस तभे ओखर दाई-ददा मन सरग सिधार गे रिहिन। भाई-भैजई मन ओखर पालन-पोशण करे रिहिन अउ पर्रा में भांवर किंजार के ओखर बिहाव घला कर दे रिहन। अभी सतवंतीन के गौना नइ होय रिहिस, तिही पायके वोहा मइके में रहत रहिस। बिचारी मुरही-पोटरी सतवंतीन ह निचट गउ असन सीधी-साधी अउ फुलकैना असन गजब सुंदर रिहिस। भाई-भैजाई मन जइसन बुता करे बर कहय वइसनेच करे अउ जउन खाय-पिये बर दे उही ला खावत-पियत कलेचुप रहय। अइसने-अइसने उखर जिनगी के गुजर-बसर चलत रहय। सबले छोटे भाई संतु अभी कुवांरा रिहिस तिही पाय के ओहा सतवंतीन बर अउ भाई मन ले जादा मया करे।
खेती किसानी के काम चलत रहय। सब भाई -भौजी मन दिन भर खेत में काम करय अउ संझाती घर आवय। सतवंतीन ह घर के सबो बुता-काम ला कर के रांधे-गढ़े अउ भात धर के खाना पहुंचाय बर खेत जावय। एक दिन के बात आय। भौजई मन सतवंतीन ला चेतावत किहिन-’’ बखरी के चना भाजी ला टोड़ के चना भाजी के साग रांधबे अउ लानबे।’’ भाई-भौजी मन के खेत जाय के बाद सतवंतीन ह बखरी ले भाजी टोड़ के लानिस अउ निमारे के बाद ओला रांधहूं कहिके हfसंया मे काटत रहिस। भाजी ला काटत-काटत हंसिया के धार में सतवंतीन के अंगरीच ह कटागे। हाथ ले तर-तर लहू बोहाय ला धर लिस। लहू ला पोंछे बर ओहा अड़बड़ चेंदरी खोजिस फेर चेंदरी मिलबे नइ करिस। सतवंतीन डर्रागे, ओहा मन में सोचिस कहूं भाई मन के धोती में पोंछहूं तब भाई मन गारी दिही अउ भैजाई मन के लुगरा में पोंछहूं तब भैजाई मन , हे भगवान मय काय करव? डर के मारे बपरी सतवंतीन ह अपन कटाय अंगरी के लहू ला भाजीच में पोंछ दिस अउ ओला रांध दिस।
मंझनिया के होवत ले घर के काम-बुता ला करिस अउ फेर बासी धर के खेत में आगे। जब सबो झन बासी खाय बर खेत के मेड़ में बइठिन अउ खइन तब आज के भाजी साग ह गजब मिठाय रहय। साग के अतेक मिठई म सब झन अड़बड़ खुश होगे फेर ये एखर कारण ह कोन्हों ला समझ में नइ आइस। तब ओमन सतवंतीन ला पूछिन। उखर डर के मारे सतवंतीन ह सब बात ला सफा-सफा बता दिस। सुनके सब झन दंग रहिगे। कोन्हों कुछु नइ किहिन अउ खेत के काम करके सबोझन घर आगे।
रतिहा के बेरा में सतवंतीन के सुते के पाछु छयो भाई-भौजी मन एक जगह सकलाके गोठियाय लगिन जब सतवंतीन के लहू में सनाय चना के भाजी ह अतेक मिठाय रिहिस। तब ओखर मास ह कतेक मिठही? अब कुछु होवय फेर काली बिहनियाच ले सतवंतीन ला बासी धर के खेत में बलाबो अउ ओला मार के ओखर मास ला रांधके खाबो। उखर गोठबात ला छोटे भाई संतु ह लुका के सुनत रहय। ओहा मने मन में कहत रहय-वाह रे हत्यारा हो। मुहु के सुवाद बर तुमन बहिनी ला मारके खाय के उदिम करत हो। तुमन मइनखे अव कि राक्षस? फेर मोर रहत ले तुमन मोर दुलौरिन बहिनी ला कइसे मारथो महूं देखत हव।
रतिहा होगे रहय फेर संतु ह अपन बहिनी के जीव बचाय बर उपाय सोचे फेर ओला कहीं उपाय नइ सूझत रहय। संतु ह भगवान ला सुमरत किहिस-’’ हे भगवान! मैं तो घर में सब ले छोटे हवं। घर के सियानी इही चंडाल मन के हाथ में है। मैहा येमन ला छेकहूं तब तो येमन महूं ला मार के खा डारही। मोर दुलौरिन बहिनी के जिनगी ला बस तिही बचा सकथस भगवान ओखर रक्षा कर। सतवंतीन के जीव कइसे बाचही, इही बात के संशो-फिकर करत रतिहा पोहाय ला धर लिस अउ पोहाती-पोहाती संतु के नींद पड़गे।
रतिहा पोहाइस तहन अपन योजना के मुताबिक छयो भाई -भौजाई नून, तेल हरदी मिरचा, दार-चाउर सब समान धरके खेत डहर चल दिन। खेत जाय के पहिली ओमन संतवतीन ला जल्दी बासी धरके आबे कहिके चेता दिन। अब बपरी सतवंतीन ह उखर चाल ला काय जाने। उखर खेत जाय के पाछू लकर-धकर घर के काम ला निपटा के बासी धर के खेत पहुंचगे।
जइसने सतवंतीन खेत पहुंचिस वइसनेच ओमन ह ओला मार डारिन अउ बोकरा-भेड़ा कस गोंदा-गोंदा काट डारिन। जीव छूटे के बेरा सतवंतीन ह मोला बचा भैया संतु कहिके चिचियाय रिहिस। भगवान के किरपा ले कोन जनी कइसे ओखर गोहार ह संतु के कान में पड़िस।
संतु हड़बड़ा के जठना ले उठिस। बेरा चढ़गे रहय। घर ह निचट मनखे मरे अस सुनसुनहा लागत रहय। जब संतु ला घर में सतवंतीन के आरो नइ मिलिस तब वोहा तुरते खेत डहर दौड़िस। खेत में पहुंच के संतु ह देखिस, भाई-भैजाई मन सतवंतीन ला मार के साग राध डारे रहय। संतु के आंखी ले तरतर-तरतर आंसू बोहाय लगिस। ओहा मुड़ धर के बइठगे अउ कलप-कलप के रोय लगिस।
संतु ला रोवत देख के हत्यारा भाई-भौजाई मन डर्रागे। ओमन संतु ला डरा-धमका के चुप करावत किहिन-’’तैहा कोन्हों हमर मन के करनी ला दूसर तीर बताबे तब हमन तहू ला अइसने मार के खा डारबो। जीना-खाना हे तब अपन मंुहु मे तारा लगा के राख। उखर राक्षसी हाव-भाव ल देख के अउ धमकी ला सुनके संतु डर्रागे। मंझनिया के बेरा में सब झन बासी खाय बर मेड़ में एक ठन रूख के छइहां में बइठिन तब सबो के थारी में संतवतीन के देहे के मास के साग ला परोंसे गिस। छयो भाई-भैजाई मन ओ साग ला बने मजा ले के खाय लगिन फेर बहिनी के सुरता करके संतु के आंखी ले आंसू बोहाय लगिस। फेर काय करे डर के मारे वोहा साग ला कंवरा बनाके खाय असन करे अउ सब के नजर बचा के मेड़ के दनगरा में डार देवय।
खा-पी के सब झन अपन-अपन काम-बुता में लगगे अउ संझाती होईस तहन घर लहुटगे। रतिहा फेर सबो झन सुन्ता होइन कि संतवतीन के दूल्हा जब ओला ले बर आही अउ कहां हे कहि के पूछही तब वोहा पेट पीरा में मरगे कहिके ठग देबो अउ गांव वाले मन पूछही तब अपन ससुरार चल दिस कहिके लबारी मारबो। संतु बपरा उखर डर के मारे कोन्हो ला कुछु नइ बताइस फेर बहिनी के सुरता कर-करके वोहा बइहा भुतहा असन होगे। अइसने -अइसने दू-तीन साल बीतगे।
जब सतवंतीन के दूल्हा पठौनी बारात धर के अइस तब भाई-भैजाई मन ओला सतवंतीन ह पेट पीरा में मरगे कहिके ठग दिन। बिना दुलहीन के बारात ह लहुटत रिहिस। रददा के जउन खेत के मेंड़ के दरगना में संतु ह सतुवंतीन के हाड़ा-मांस के साग ला डारे रिहिस तउने ठौर में एक ठिन सुंदर फूल के पेड़ जागगे रिहिस। फूल के सुघरई ला देख के बरातिया मन के जीव ह ललचागे। एक झन बरातिया ह फूल ला टोड़हूं कहिके अपन हाथ ला लमाइस तब फूल ह उपर कोती टंगागे अउ पेड़ ले अवाज अइस-
‘‘ ओली भर तोड़ ले मुड़ भर खोंचले,
हो कुरा ससुरे , डार पवन झन नवे,
झन नवे भूली झन नवे’’
ये अवाज ला सुनके बरातिया मन अचरज में पड़गे। काबर कि कोन्हों पेड़ ला गाना गावत ओमन पहिली बेर देखत रिहिन। अब तो ओखर रहस्य ला जाने बर बहुत झन बरातिया मन ओ फल ला टोड़े के उदिम करिन फेर नाता-गोत्ता के हिसाब ले पेड़ ले अइसनेच गाना सुनाय अउ फूल ह उपर डहर टंगा जावय अउ ओमन हटे तहन फूल ह खाल्हे में आ जावय। सब झन फूल ला टोड़े के उदिम करिन फेर ओहा काखरो से नइ टूटिस आखिर में दूल्हा राजा ह फूल ला अमरे बर अपन हाथ ला लमाइस। दूल्हा ला आवत देख के ओ पेड़ के सब फूल अपने-अपन खाल्हे डहर नवगे। दूल्हा ह सब फूल ला टोड़ के अपन बिहतरा झांपी में भर दिस अउ बारात संग अपन घर लहुटगे।
जब ले सतवंतीन के मइके ले बिन दुल्हिन के बरतिया ह लहुटे रिहिस तब ले दूल्हा के घर एक विचित्र घटना घटे ल धर लिस। दूल्हा के दाई बहिनी अउ भैजाई मन जब बिहिनया उठय ओखर पहिलेच ले घर के साफ-सफाई , लिपई-पोताई ,गोबर-कचरा अउ पानी-कांजी भरे के बुता-काम मन हो जाय रहय। सब झन एक दूसर ला पूछय कि ये बुता ला कोन करे हे? फेर बुता करने वाली के पता नइ चलय।
घर के मनखे मन रात कन पहरा दे तब ले पता नइ चलत रहय। एक रतिहा के बात आय। दूल्हा ह पहरा देवत अपन कुरिया के जठना में कलेचुप मिटका के सुते रहय। जागते-जागत रतिहा पोहाय ला धर ले रिहिस। तभे बड़े मुंढारहा ले ओहा देखिस जउन झांपी में फूल ह रखाय रिहिस उही झांपी ले जीयत-जागत सतवंतीन ह निकलिस अउ घर के सब काम-बुता ला करके फेर उही झांपी में खुसरगे। पोहाइस तहन दुल्हा ह घर के सब मनखे ला बतादिस कि घर के काम ला सतवंतीन ह करथे।
बात कोन्हो ला समझ में नइ आइस। सबझन कहय सतवंतीन ह तो इहां आयच नइहे। ओखर मइके के मन तो ओला मरगे हावे कहिथे। कहीं येहा सतवंतीन के भूत तो नोहे? सब झन आपस में विचार करिन अउ ओ तराप के जदुवन्ता बबा ला अपन घर में बला के विचार कराइन। सतवंतीन ला जियाय के उपाय पूछिन। जदूवन्ता बबा ह बने विचार करके एक ठिन उपाय बताइस।
दूसरइया रात के मुढहरा सतवंतीन ह घर के बुता-काम करके जब फेर झांपी में खुसरे लगिस तब दूलहा ह ओखर हाथ ला टप ले धर लिस अउ जदुवन्ता बबा के बताय मंत्र के जाप करिस। अउ पहिली ले घोर के राखे चंदन मलागर ला सतवंतीन उपर छित दिस। सतवंतीन ह राम-राम कहत जिन्दा होगे।
सतवंतीन के जिन्दा होय के बात ह बिहिनया गांव भर बगरगे। राज भर के मनखे ओला देखे भर उखर घर में सकलागे। सतवंतीन ह सबला अपन राम कहानी ला बता दिस ओखर कहिनी ला सुनके सुनइया मनके आंखी में आंसू डबडबागे। जदुवन्ता बबा ह किहिस-’’ले देखव बेटी के मन में मइके अउ ससुरार बर कतेक परेम होथे। मरे के बाद घलाव बेटी के आत्मा घर परिवार के हित चाहथे। बेटी अउ बहू के हत्या करने वाला हत्यारा मन बेटी के मया ला आखिर कब समझही? आज इहा जतेक झन सकलाय हव सब किरिया खाव कि हमन सब झन बेटी-बहू के रक्षा करबो। ओमन ला उचित मान-सम्मान देबो। बेटी बचाबो, सृश्टि बचाबो।’’ मोर कहिनी पुरगे, दार भात चुरगे।
वीरेन्द्र ‘सरल’
बोड़रा, मगरलोड़
जिला-धमतरी, छत्तीसगढ़


text:
- किसान कल्याण कार्यशाला अउ किसान संगोष्ठी पूरा
रायपुर, 03 मई 2018। कृषि मंत्री श्री बृजमोहन अग्रवाल ह कहिन के छत्तीसगढ़ के किसान कहूं कृषि के क्षेत्र म होवइया नवा अनुसंधान, नवाचार अउ नवीन प्रौद्योगिकी ल अपनावंय त उंखर आय आसानी ले दुगुना हो सकत हे। उमन कहिन कि किसान मन ल सिरिफ अनाज, दलहन अउ तिलहन फसल मन के खेती उपर आश्रित नइ रहि के समन्वित कृषि प्रणाली ल अपनाना होही जेमां बागवानी फसल मन के संगें-संग डेयरी, पोल्ट्री अउ मछली पालन जइसे व्यवसाय घलोक सामिल होथे। श्री अग्रवाल काल इहां सक्षम किसान-समृद्ध भारत कार्यक्रम के तहत कृषि महाविद्यालय रायपुर के सभागार म कृषि अउ जैव प्रौद्योगिकी विभाग छत्तीसगढ़ शासन अउ इंदिरा गांधी कृषि विश्वविद्यालय रायपुर कोति ले संयुक्त रूप ले आयोजित किसान कल्याण कार्यशाला अउ किसान संगोष्ठी ल संबोधित करत रहिन। कार्यक्रम के अध्यक्षता इंदिरा गांधी कृषि विश्वविद्यालय के कुलपति डॉ. एस.के. पाटील ह करिन।
कार्यक्रम म छत्तीसगढ़ राज्य मंडी बोर्ड के प्रबंध संचालक श्री अभिजीत सिंह, संचालक कृषि श्री एम.एस. केरकेट्टा, इंदिरा गांधी कृषि विश्वविद्यालय के संचालक अनुसंधान डॉ. एस.एस. राव अउर संचालक विस्तार सेवाएं डॉ. ए.एल. राठौर संग वरिष्ठ कृषि वैज्ञानिक अउ कृषि विभाग के अधिकारी उपस्थित रहिन।